**JYVÄSKYLÄN TANSSI-JA NAISVOIMISTELUSEURA RY**

**TOIMINTAKERTOMUS VUODELTA 2023**

**YLEISTÄ**  Vuosi 2023 oli seuramme 97:s toimintavuosi.

Vuoden aikana seuran tunnit keskittyivät lasten toimintaan.

**HALLITUS**

Hallitus kokoontui vuoden aikana 10 kertaa.

Mira Autio puheenjohtaja 10 kertaa

Mäki-Valkama Joanna varapuheenjohtaja 8 kertaa

Luukkonen Milja sihteeri 10 kertaa

Harjula Eeva jäsen 3 kertaa

Oikarinen Venla jäsen 6 kertaa

Hallitus piti kokouksensa pääasiassa Teams-etäkokouksina. Hallituksella oli kokousten lisäksi pienempiä kokouksia ja neuvotteluja sähköpostitse. Yhteydenpitoa ohjaajiin ylläpidettiin ohjaajien oman WhatsApp – ryhmän kautta sekä puhelimitse.

Elokuun lopussa ennen syyskauden alkua ohjaajat kutsuttiin yhteiseen kokoukseen johtokunnan kanssa. Lisäksi marraskuussa pidettiin toinen tapaaminen missä olivat paikalla hallitus ja ohjaajat.

Jäsenkirjurina toimi Henna Lahtinen Keski-Suomen Liikunnalta.

Toiminnantarkastajana toimi Hanna Jäntti ja varalla Anja Hämäläinen.

**JÄSENISTÖ**

Nuoria alle 15 vuotiaita (jäsenmaksun maksaneita) 262

Hallituksen jäseniä 3

Vapaajäseniä (ei maksaneita) 0

Yhteensä 265

**JYVÄSKYLÄN TANSSI-JA NAISVOIMISTELUSEURA RY:N VUOSIKOKOUS**

Vuosikokous pidettiin 27.3.2023 Kahvila Miriamsilla Jyväskylässä.

Osallistujat:

Mira Autio

Milja Luukkonen

Venla Oikarinen

Eeva Harjula

Siru Haapalainen

Mira Takko

Kokouksen puheenjohtajana toimi Mira Autio. Kokouksessa hyväksyttiin toimintakertomus vuodelta 2022 ja vahvistettiin vuoden 2022 tilinpäätös. Hallitukselle myönnettiin vastuuvapaus. Lisäksi hyväksyttiin toimintasuunnitelma ja talousarvio vuodelle 2023.

JTNV ry puheenjohtajaksi valittiin Mira Autio.

**RYHMÄTOIMINTA**

JTNV tarjosi tanssi- ja voimisteluliikuntaa lapsille ja nuorille. Toiminnan painopisteenä oli erityisesti liikuntaharrastusten saavutettavuus lähikouluilla lapsille ja nuorille.

Tunteja järjestettiin eri puolilla kaupunkia pääasiassa koulujen liikuntasaleilla. Kaikki tunnit noudattavat peruskaavaa alkulämmittely, taito-osuus ja loppuvenytykset/rentoutus.

**Ryhmien tuntikuvaukset:**

**Satubaletti**

Satubaletissa tutustutaan baletin perusteisiin sadun keinoin, sekä tehdään luovia harjoituksia lapsen omaa mielikuvitusta ja musiikkia apuna käyttäen. Tunneilla kehitetään lapsen motoriikkaa sekä rytmin kuuntelemista. Lapsi oppii myös toimimaan ryhmässä ilman vanhempia. Satubaletissa musiikkina käytetään baletille tyypillistä klassista musiikkia sekä lasten musiikkia. Satubaletti sopii kaikille baletista kiinnostuneille.

**Baletti**

Baletissa opetellaan baletin alkeita ja tutustutaan balettiin taiteenlajina. Baletin tekniikka luo hyvän pohjan mille tahansa liikuntaharrastukselle, sillä se kehittää kokonaisvaltaisesti tasapainoa, koordinaatiota, liikkuvuutta ja luovuutta. Lisäksi balettiin pohjautuu monen muun lajin perustekniikka. Balettiin ovat tervetulleita sekä pojat että tytöt.

**Luova tanssi**

Luovassa tanssissa pääpainona on oppia käyttämään kehoa luovasti ja ilmaisemaan itseään tanssin keinoin. Tunneilla tutustutaan eri tanssilajeihin, kehitetään rytmiikkaa ja koordinaatiota, sekä harjoitellaan tapoja tuottaa erilaista liikettä kehon eri osilla. Tunneilla tehdään erilaisia tanssisarjoja ja tutustutaan perustekniikkaharjoituksiin (esim. hypyt, pyörähdykset). Tuntien sisällöt vaihtelevat ryhmän toiveiden ja ohjaajan mukaan. Tanssitunneille ovat tervetulleita sekä pojat että tytöt.

**Tanssimix**

Tanssimix -tunneilla otetaan vaikutteita useista eri tanssilajeista, ja opetellaan tanssin perustekniikoita. Huomiota kiinnitetään erityisesti itsensä ilmaisuun tanssin ja liikkeen avulla. Tunneilla pääsee kehittämään tanssin perusteiden ja liikeilmaisun lisäksi esiintymistaitoja yhdessä ryhmän kanssa. Tunneille ovat tervetulleita kaikki tanssista kiinnostuneet sukupuoleen katsomatta. Sisällöt muokataan ryhmän kiinnostuksenkohteiden ja taitotason mukaisiksi.

**Tanssillinen voimistelu**

Uusi tanssillisen voimistelun tunti yhdistelee tanssia ja voimistelua. Tunneilla harjoitellaan erilaisia voimistelun perusliikkeitä ja tanssillista ilmaisua sekä rakennetaan erilaisia koreografioita musiikin tahtiin.

**Akrobatia**

Tunneilla tutustutaan akrobatian perusteisiin ryhmän taitotason ja kiinnostuksenkohteiden mukaan. Harjoitusten avulla kehitetään notkeutta, tasapainoa, voimaa ja kehonhallintaa. Tunneilla pääset harjoittelemaan permantoakrobatiaa, kuten erilaisia kärrynpyöriä ja kuperkeikkoja, sekä kokeilemaan erilaisia välineitä, kuten nojapuita ja trampoliinia.

**Tempputaiturit**

Tempputaituriryhmissä pääpainona on erilaisten liikunnallisten taitojen harjoittelu, sekä lapsen motoristen perustaitojen kokonaisvaltainen kehittäminen. Tunneilla leikitään, voimistellaan, temppuillaan temppuradoilla, opetellaan käyttämään erilaisia välineitä sekä tutustutaan eri sisäliikuntalajeihin. Lapsi oppii myös toimimaan ryhmässä ilman vanhempia. Tempputaiturit sopii sekä tytöille että pojille.

**VIESTINTÄ**

Liikuntatunneista ilmoitimme Suur-Jyväskylän lehdessä syyskuussa 2023 Juniorit Urheilee Jyvässeudulla -liitteessä. Vuosikokouksesta on ilmoitettu jäsentiedotteella ja nettisivuillamme.

Uudet päivitetyt nettisivut otettiin käyttöön kesän aikana.   
Seuran nettisivujen osoite on [www.jtnv.sporttisaitti.com](http://www.jtnv.sporttisaitti.com/).

Ilmoittautumiset ryhmiin ovat tapahtuneet Sporttisaitin kautta.

**EDUSTUKSET / ESIINTYMISET**

Puistokoulun 7-9 vuotiaiden akrobatiaryhmä esiintyi TUL:n Kulttuurikatselmuksen avajaistilaisuudessa marraskuussa Jyväskylän yliopiston juhlasalissa. Ohjelman oli suunnitellut ja harjoituttanut Hanna Nikula.

**MUUTA**

Jyväskylän kaupungin junioreiden salivuorot tulivat yllättäen maksullisiksi syyskuussa, kauden jo alettua. Tämä ei ollut tiedossa budjettia laadittaessa ja aiheutti loven talouteen. Ylimääräisessä vuosikokouksessa marraskuussa tehtiin päätös nostaa harrastemaksuja 70 euroon ja ottaa jäsenmaksu 10 € käyttöön vuoden alusta.

Syyskaudelle 2023 saatujen salivuorojen vähäinen määrä on vaikuttanut seuran jäsenmäärään. Seura ei saanut salivuoroja kaupungin kouluilla   
niin paljon, kuin niitä haki.

Toukokuussa 2023 seura järjesti perinteisen Kevätjumpan Kuokkalan Graniitissa. Kaikki seuran jäsenet perheineen saivat osallistua tapahtumaan. Osallistujia oli noin 100.

Vuoden päättyessä ryhmät viettivät pikkujouluja omilla tunneillaan. Vanhemmat saivat osallistua tai tulla seuraamaan ryhmien pikkujouluja.

Hallitus kiittää lämpimästi kaikkia seuran toiminnassa mukana olleita ja sitä tukeneita.

JTNV:n hallitus